DEMCO คว้างานจัดหาอุปกรณ์-ก่อสร้างสายส่งจาก กฟผ. มูลค่าเกือบ 700 ลบ.
DEMCO คว้างานจัดหาอุปกรณ์-ก่อสร้างสายส่งระบบแรงดัน 230 จาก กฟผ. มูลค่างาน 690.12 ลบ.
29 ก.ย. 2559

บริษัท เด็มโก้ จำกัด (มหาชน) หรือ DEMCO ระบุว่า บริษัทได้รับใบสั่งจ้างงานก่อสร้างจากการไฟฟ้าฝ่ายผลิตแห่งประเทศไทย (กฟผ.) เพื่อจัดหาอุปกรณ์และก่อสร้างสายส่ง ระบบแรงดัน 230 เควี (ฉะเชิงเทรา 2-ปราจีนบุรี 2 และปราจีนบุรี 2- กบินทร์บุรี) ระยะทางประมาณ 104 กิโลเมตร มูลค่างานรวมภาษีมูลค่าเพิ่ม 1,115,625 เหรียญสหรัฐ และ 690,120,320.77 บาท โดยได้รับใบสั่งจ้างเมื่อวันที่ 27 ก.ย. มีระยะเวลาก่อสร้าง 28 เดือน
สำหรับขอบเขตของงาน เป็นการจัดหาและทดสอบอุปกรณ์ ขนส่งภายในประเทศ ก่อสร้างและติดตั้งสายส่ง สถานที่ก่อสร้างจากสถานีไฟฟ้าฉะเชิงเทรา 2 อ.บ้านโพธิ์ จ.ฉะเชิงเทรา ถึงสถานีไฟฟ้าปราจีนบุรี 2 อ.ศรีมหาโพธิ์ จ.ปราจีนบุรี และจากสถานีไฟฟ้าปราจีนบุรี 2 อ.ศรีมหาโพธิ์ จ.ปราจีนบุรี ถึงสถานีไฟฟ้ากบินทร์บุรี อ.กบินทร์บุรี จ.ปราจีนบุรี